इस स्थिति की तैयारी इस देश ने 1945 से की है। 1945 से हिटलर के पतन के तत्काल बाद वाले मात्र चार महीनों में कोई 19000 उन शिक्षकों को स्कूलों से निकाल दिया गया जिन पर फासिस्ट और नाजी होने का या नाजियों से उनका सम्पर्क भर होने का सन्देह था। प्रमाण की बात नहीं, केवल सन्देह भर लिख रहा हूँ मैं। अपने बच्चों को कितनी सतर्कता के साथ नाजी संस्कारों से बचाया इस देश ने। भारत में राष्ट्रीय स्वयंसेवक संघ के स्वयंसेवक और प्रशिक्षित कार्यकर्ता, शिक्षा विभाग में सर्वाधिक घुसपैठ क्यों कर गये और कर रहे हैं, उसकी रणनीति यहाँ समझ में आती है। भारत के लोकतन्‍त्र की जड़ों पर चोट करने का आर. एस. एस. का तरीका वास्तव में नाजियों और फासिस्टों का तरीका है। भारत में समाजवाद और लोकतन्त्र के हामियों के आगे पीछे राष्ट्रीय स्वयंसेवक संघ और मुस्लिम लीग जैसे संगठित फासिस्ट गिरोहों पर निर्ममता पूर्वक निर्णय लेकर प्रहार करना होगा। वर्ना हम अपनी दो पीढ़ियों को तबाह कर चुके हैं। तीसरी पीढ़ी को बचाने का क्षण हमारे सामने उपस्थित है। इस देश ने उन 19000 शिक्षकों के बदलेे नये प्रशिक्षित 40 हजार शिक्षकों की ताबड़तोड़ व्यवस्था की। आज यहाँ प्रत्येक 6 बच्चों के पीछे एक प्रशिक्षित शिक्षक का औसत आता है। राष्ट्र की नींव पुख्ता भरी जा रही है और उत्कृष्ट राष्ट्रीयता एवम् स्वर्णिम भविष्य के प्रति पूरा राष्ट्र आश्वस्त है। सुरक्षित तो है ही।